CELEX: 62020TN0651
Language: el
Date: 2020-10-23 00:00:00
Title: Υπόθεση T-651/20: Προσφυγή-αγωγή της 23ης Οκτωβρίου 2020 — KL κατά ΕΤΕπ

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/28
            
         
      Προσφυγή-αγωγή της 23ης Οκτωβρίου 2020 — KL κατά ΕΤΕπ
      (Υπόθεση T-651/20)
      (2020/C 443/33)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: KL (εκπρόσωποι: L. Levi και A. Champetier, δικηγόροι)
      
         Καθής-εναγόμενη: Ευρωπαϊκή Τράπεζα Επενδύσεων
      
         Αιτήματα
      
      Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
      
                  —
               
               
                  να κρίνει την προσφυγή-αγωγή παραδεκτή και βάσιμη·
               
            
                  —
               
               
                  να ακυρώσει συνεπώς την από 28 Φεβρουαρίου 2020 απόφαση της ΕΤΕπ κατά την οποία η μη εμφάνιση του προσφεύγοντος στους ιατρικούς ελέγχους της 23ης Δεκεμβρίου 2019, της 3ης Φεβρουαρίου και της 28ης Φεβρουαρίου 2020 αποτελούν αδικαιολόγητες απουσίες κατά την έννοια του άρθρου 3.6 του παραρτήματος X των διοικητικών διατάξεων που εφαρμόζονται στο προσωπικό·
               
            
                  —
               
               
                  στο μέτρο που απαιτείται, να ακυρώσει την απόφαση της 15ης Ιουλίου με την οποία απορρίφθηκε η διοικητική ένσταση του προσφεύγοντος κατά της αρχικής αποφάσεως της 28ης Φεβρουαρίου 2020·
               
            
                  —
               
               
                  να υποχρεώσει την ΕΤΕπ να καταβάλει χρηματική ικανοποίηση για την ηθική βλάβη του προσφεύγοντος·
               
            
                  —
               
               
                  να καταδικάσει την ΕΤΕπ στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής του, ο προσφεύγων προβάλλει τρεις λόγους.
      
                  1.
               
               
                  Με τον πρώτο λόγο προβάλλει παράβαση των άρθρων 2.3 και 3.6 του παραρτήματος X των διοικητικών διατάξεων. Ο προσφεύγων διαβεβαιώνει συναφώς ότι δεν μπόρεσε να προσέλθει στους ιατρικούς ελέγχους λόγω ανωτέρας βίας και κατά συνέπεια εμπίπτει στις εξαιρέσεις που προβλέπουν οι προαναφερόμενες διατάξεις.
               
            
                  2.
               
               
                  Με τον δεύτερο λόγο προβάλλει παράβαση του καθήκοντος μέριμνας και παραβίαση της αρχής της αναλογικότητας. Ο προσφεύγων υποστηρίζει ιδίως ότι ο συστηματικός προγραμματισμός ιατρικών ελέγχων από την καθής-εναγόμενη κατόπιν κάθε ιατρικής βεβαίωσης περί ανικανότητας προς εργασία είναι ικανός να επιδεινώσει την κατάσταση της υγείας του εξαναγκάζοντάς τον σε άσκηση επαναλαμβανόμενων ενστάσεων και παραβιάζει τις προαναφερόμενες αρχές.
               
            
                  3.
               
               
                  Με τον τρίτο λόγο προβάλλει ένσταση ελλείψεως νομιμότητας. Κατά τον προσφεύγοντα, το άρθρο 3.4 του παραρτήματος X αντιβαίνει στα άρθρα 31 και 34 του Χάρτη των Θεμελιωδών Δικαιωμάτων της Ευρωπαϊκής Ένωσης, διότι η εφαρμογή του άρθρου αυτού καταλήγει στην πράξη σε απώλεια, αφενός, της ετήσιας άδειάς του και, αφετέρου, όλων των αποδοχών του από τη στιγμή που έχει εξαντλήσει την ετήσια άδεια.